31/01/2013 | Administración LocalMunicipal
Sada
Alcaldía
Convocatoria e bases reguladoras dos concursos de disfraces no Entroido en Sada 2013

ANUNCIO Esta Alcaldía aprobou, mediante o Decreto 71/2013, do 18 de xaneiro, as seguintes bases e convocatoria: “BASES REGULADORAS DOS CONCURSOS DE DISFRACES NO ENTROIDO EN SADA 2013 1.–OBXECTO. O Concello de Sada, a través da Concellería de Cultura, Xuventude e Ocio, convoca dous concursos de disfraces dentro da programación de actividades de celebración do Entroido 2013. Con esta convocatoria preténdese animar a participación activa da cidadanía no Entroido, e dar un contido atractivo ás festas infantil e xuvenil que abrirán o calendario de festexos desta edición do Entroido Municipal en Sada. O sábado 9 de febreiro a oferta cultural dirixirase ós máis xoves: • En primeiro lugar a habitual “Festa Infantil de Disfraces”, programada para animar e facer protagonistas do Entroido ós máis cativos. A festa acompañarase de música de baile e actividades lúdicas dirixidas por monitores. Trátase dunha actividade dirixida a un público eminentemente familiar, na que se propón o primeiro dos concursos de disfraces. • En segundo lugar tomará o relevo o colectivo de adolescentes, coa coñecida como “Festa de Mocitos”. É unha proposta enfocada a atraer e mobilizar a un sector de poboación ó que é difícil facer participar en actividades organizadas. Nesta festa programarase o segundo dos concursos de disfraces, co que se pretende ofrecer un contido atractivo que aumente a participación en relación a edicións anteriores. Como proposta cultural, o obxectivo desta iniciativa é o de incluír activamente ó sector máis xove da sociedade na celebración dunha das celebracións máis tradicionais e populares do calendario festivo, tendo en conta que a rápida evolución social e dos nosos costumes fai preciso que as novas xeracións disfruten das tradicións e as coñezan para que perdure o sentido destas festas.2.–PARTICIPANTES.2.1. Poderán participar todas aquelas persoas interesadas, entre as asistentes ás festas de disfraces comentadas.2.2. En ambos concursos poderase participar en categoría GRUPAL ou INDIVIDUAL. Na Festa Infantil o concurso diríxese ós máis pequenos na categoría INDIVIDUAL, pero na GRUPAL poderán presentarse adultos a concurso, sempre e cando o grupo inclúa unha participación infantil entre os seus compoñentes. Os grupos serán dun mínimo de 2 persoas, e os disfraces dos compoñentes deberán gardar relación cunha temática común.2.3. Na Festa de Mocitos o concurso vai dirixido ós mozos e mozas de idade comprendida entre os 11 e os 18 años. Os grupos serán dun mínimo de 2 persoas, e os disfraces dos compoñentes deberán gardar relación cunha temática común.2.4. Para participar bastará con achegarse a “desfilar” sobre o escenario mostrando os disfraces ó público e ó xurado. Avisarase mediante megafonía da hora de inicio do concurso.2.5. O xurado de ambos concursos valorará os disfraces dos participantes no momento de pasar sobre o escenario, aínda que poderán aproveitar os instantes previos da festa para facerse unha idea dos detalles e a elaboración dos posibles candidatos. Os membros do xurado disporán de táboas diferentes para a valoración das categorías INDIVIDUAL e GRUPAL. Os criterios que seguirá o xurado do concurso para a súa valoración serán descritos noutro punto destas bases.3. INSCRICIÓN. Non será necesaria. Bastará con achegarse a participar no desfile de disfraces sobre o escenario cando sexa anunciado por megafonía.4.–NORMAS DE PARTICIPACIÓN.4.1. Os aspirantes achegaranse ó escenario cando inicie o concurso, para desfilar e mostrar os seus disfraces, mostrándoos ó público e ó xurado.4.2. Haberá categoría INDIVIDUAL e GRUPAL. O xurado disporá de táboas diferentes para a valoración de ambas categorías mentres ten lugar o desfile.4.3. Na categoría GRUPAL, os grupos contarán, polo menos, con 2 compoñentes, que haberán de manter unha temática común cos seus disfraces. Non haberá límite máximo en canto ó número de membros do grupo.4.4. No concurso da Festa de Mocitos, os participantes acompañarán o seu paso polo escenario dun breve momento de baile, animado polo Dj que dinamizará a festa.5. XURADO E CRITERIOS.5.1. A proposta da Alcaldía ou de en quén ésta delegue, proporase un xurado composto polo menos por 3 persoas. No caso do concurso da Festa Infantil “reclutarase”, a maiores, un “xurado voluntario” entre os adultos asistentes (sempre en número superior a 5) co obxectivo de aumentar a participación do público e de democratizar as valoracións. En caso de empate prevalecerá a opinión dos membros do xurado nomeado por Alcaldía.5.2. O xurado deberá valorar: a) estética, orixinalidade e creatividade dos disfraces. b) posta en escena (acompañamento con movementos, instrumentos…). c) detalles da maquillaxe, máscaras e demáis complementos propios do Entroido. d) elaboración propia/artesanal. Disporase dunha táboa para axudar a realizar a valoración dos disfraces participantes. Cada criterio valorarase de 0 a 10 puntos para obter a puntuación final. Á finalización do desfile os compoñentes do xurado reuniranse para fallar o resultado e facer público o disfrace mellor valorado, tanto na categoría INDIVIDUAL como na GRUPAL. O mellor disfrace será o que reúna unha maior puntuación total, despois da suma das valoracións parciais de cada membro do xurado.5.3. O xurado poderá descartar do concurso a aqueles participantes que se comporten indecorosamente ou exhiban comportamentos que poidan considerarse ofensivos, vexatorios ou de mal gusto, tanto cara o público como cara a organización.5.4. O xurado, previa xustificación, poderá declarar deserto o concurso.6. PREMIOS.6.1. O xurado proporá un gañador en categoría INDIVIDUAL que recibirá un premio de 40 €. Tamén proporá un gañador en categoría GRUPAL, que recibirá un premio de 60 €. O importe dos premios será idéntico nos dous concursos, tanto no da Festa Infantil como no da Festa de Mocitos.6.2. O xurado, previa xustificación, podería chegar a propoñer ata un máximo de 2 accesits ou mencións. No caso de que se concrete esta posibilidade, non supón necesariamente a concesión dun premio económico.6.3. As persoas premiadas recibirán un “vale” polo importe do premio. Con este documento será necesario presentar na Oficina Municipal de Información Xuvenil (O. M. I. X.) unha copia do seu D. N. I. e un certificado de conta bancaria do que sexan titulares, e na que desexen que se ingrese o premio. Unha vez recibidos estes datos, e no prazo máximo dunha semana a partir da súa recepción, realizarase o ingreso en conta do valor do premio acadado.7. CONFORMIDADE. Todos os participantes, polo feito de selo, aceptan as presentes bases na súa totalidade.” O que se publica para xeral coñecemento. Sada, 23 de xaneiro de 2013. O alcalde Asdo.: Ernesto Anido Varela